CELEX: 52016PC0354
Language: et
Date: 2016-06-01
Title: Ettepanek: NÕUKOGU RAKENDUSOTSUS, millega muudetakse rakendusotsust 2013/676/EL, mille kohaselt lubatakse Rumeenial jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 193

EUROOPA KOMISJON
            Brüssel,1.6.2016
            COM(2016) 354 final
            2016/0163(NLE)
            Ettepanek:
            NÕUKOGU RAKENDUSOTSUS,
            millega muudetakse rakendusotsust 2013/676/EL, mille kohaselt lubatakse Rumeenial jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 193
            
               
         
         
            
               SELETUSKIRI
            
            
               1.ETTEPANEKU TAUST
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
               
                  Kirjas, mille komisjon registreeris 9. veebruaril 2016, taotles Rumeenia käibemaksudirektiivi artiklist 193 tehtud erandi pikendamist, et kohaldada pöördmaksustamist puittoodete suhtes. Käibemaksudirektiivi artikli 395 lõike 2 kohaselt teatas komisjon Rumeenia taotlusest teistele liikmesriikidele 23. märtsi 2016. aasta kirjaga. Komisjon teatas 29. märtsi 2016. aasta kirjaga Rumeeniale, et tal on taotluse hindamiseks kogu vajalik teave.
               
            
            
               •Üldine taust
            
            
               
                  Käibemaksudirektiivi artiklis 193 on sätestatud, et tavaliselt tasub käibemaksu kaupu tarniv või teenuseid osutav maksukohustuslane.
               
            
            
               Käibemaksudirektiivi artikli 395 kohaselt taotles Rumeenia 2009. aastal erandit, et saada luba kohaldada pöördmaksustamist muu hulgas puittoodete tarnete suhtes. Selle menetluse kohaselt vastutab maksukohustuslane, kellele tarneid tehakse, käibemaksu maksmise eest. Kõnealused puittooted hõlmavad konkreetsemalt kasvavat metsa, ümarpuitu või lõigatud puitu, küttepuitu, puittooteid, samuti nelinurkse ristlõikega puitu või puiduhaket ning töötlemata puitu, töödeldud või pooltöödeldud puitu.
            
            
               Kõnealune taotlus kiideti heaks nõukogu rakendusotsusega 2010/583/EL
                  1
                kuni 31. detsembrini 2013, seejärel pikendati seda puittoodete osas nõukogu rakendusotsusega 2013/676/EL
                  2
                kuni 31. detsembrini 2016.
            
            
               Rumeenia on nüüd seoses kõnealuste puittoodete tarnete pöördmaksustamisega taotlenud uuesti erandi kehtivusaja pikendamist.
            
            
               Vastavalt Rumeenia esitatud aruandele, mis esitati koos taotlusega pikendada meedet, mille kohaselt määratakse eespool nimetatud puittoodete tarnete puhul kaubasaaja käibemaksu tasumise eest vastutavaks isikuks, on kõnealune meede aidanud ära hoida maksudest kõrvalehoidumist ja maksustamise vältimist selles sektoris, kus tegutseb arvukalt väikeseid edasimüüjaid ja vahendajaid, keda on maksuasutustel keeruline kontrollida. Seepärast tundub meetme pikendamine veel üheks piiratud ajavahemikuks olevat õigustatud, kuna meede ei ole kaasa toonud negatiivset mõju pettuse ärahoidmisele jaemüügi tasandil, teistes sektorites või teistes liikmesriikides.
            
            
               Siiski peaks igasugune taaspikendamine olema ajaliselt piiratud, et oleks võimalik hinnata, kas endiselt kehtivad tingimused, millel erand põhineb. Seepärast tehakse ettepanek, et luba antakse kuni 31. detsembrini 2019 ning et Rumeenia esitab uuesti aruande, mis sisaldab ülevaadet meetme tõhususest ning hinnangut pettuseohule puidusektoris, kui pärast nimetatud lõpptähtaja möödumist kavatsetakse esitada uus pikendustaotlus.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ei kuulu liidu ainupädevusse) 
            
            
               Pidades silmas ettepaneku aluseks olevat käibemaksudirektiivi sätet, tehakse ettepanek liidu ainupädevusse kuuluvas valdkonnas. Subsidiaarsuse põhimõtet seetõttu ei kohaldata.
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               Erandi piiratud ulatust arvestades on erimeede kooskõlas taotletava eesmärgiga, st hoida ära teatavat liiki maksudest kõrvalehoidumist või maksustamise vältimist konkreetses sektoris. 
            
         
         
            
               •Vahendi valik
            
            
               Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
            
            
               3.JÄRELHINDAMISTE, SIDUSRÜHMADEGA KONSULTEERIMISE JA MÕJU HINDAMISTE TULEMUSED
            
            
               •Konsulteerimine sidusrühmadega
            
            
               Käesolev ettepanek põhineb Rumeenia esitatud taotlusel ja käsitleb ainult kõnealust liikmesriiki.
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               •Mõju hindamine
            
            
               Otsuse ettepaneku eesmärk on hoida ära teatavat liiki maksudest kõrvalehoidumist või maksustamise vältimist puidusektoris ning seega on sellel võimalik positiivne mõju, kuna selle abil jätkatakse kõnealuses puidusektoris varem kasutatud petuskeemide vältimist. Rumeenia esitatud andmete kohaselt viiks meetme kohaldamisaja pikendamata jätmine paratamatult pettusskeemide taaselustamiseni.
            
            
               Erandi kitsa reguleerimisala ning piiratud kohaldamisaja tõttu on selle mõju igal juhul piiratud.
            
            
               4.MÕJU EELARVELE
            
            
               Ettepanek ei mõjuta negatiivselt ELi eelarvet.
            
            
               5.MUUD KÜSIMUSED
            
            
               Ettepanek sisaldab aegumisklauslit; erandi kohaldamisaeg lõpeb automaatselt 31. detsembril 2019.
            
            
               2016/0163 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust 2013/676/EL, mille kohaselt lubatakse Rumeenial jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 193
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
         
         
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  3
                eriti selle artiklit 395,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikli 193 kohaselt on tavaliselt maksuhalduri ees käibemaksu tasuma kohustatud tarneid tegev või teenuseid osutav maksukohustuslane.
            
            
               (2)Nõukogu rakendusotsusega 2010/583/EL
                  4
                ja seejärel nõukogu rakendusotsusega 2013/676/EL
                  5
                lubati Rumeenial kohaldada meedet, millega tehakse erand, et määrata maksukohustuslase tarnitavate puittoodete puhul käibemaksu tasumise eest vastutavaks isikuks kaubasaaja.
            
            
               (3)Kirjas, mille komisjon registreeris 9. veebruaril 2016, taotles Rumeenia luba jätkata kõnealuse meetme kohaldamist pärast 31. detsembrit 2016.
            
            
               (4)Komisjon teavitas teisi liikmesriike Rumeenia taotlusest 23. märtsi 2016. aasta kirjaga. Komisjon teatas 29. märtsi 2016. aasta kirjaga Rumeeniale, et tal on taotluse hindamiseks kogu vajalik teave.
            
            
               (5)Enne luba kohaldada puidutarnete pöördmaksustamist oli Rumeenial puiduturul probleeme, mis olid tingitud turu iseloomust ning kaasatud ettevõtjatest. Vastavalt Rumeenia esitatud aruandele, mis esitati koos taotlusega pikendada meedet, mille kohaselt määratakse kaubasaaja käibemaksu tasumise eest vastutavaks isikuks, on kõnealune meede seoses maksudest kõrvalehoidumise ja maksustamise vältimisega seepärast jätkuvalt õigustatud.
            
            
               (6)Meede on proportsionaalne seatud eesmärkidega, kuna seda ei kavandata kohaldada üldiselt, vaid üksnes selliste väga konkreetsete tegevuste puhul sektoris, mis tekitavad märgatavaid raskusi seoses maksudest kõrvalehoidumise või maksustamise vältimisega.
            
            
               (7)Meede ei tohiks komisjoni hinnangul kaasa tuua negatiivset mõju pettuste ärahoidmisele jaemüügisektoris ega teistes sektorites või teistes liikmesriikides.
            
            
               (8)Luba tuleks anda üksnes piiratud ajaks, kuni 31. detsembrini 2019.
            
            
               (9)Kui Rumeenia leiab, et kõnealuse tähtaja pikendamine pärast 2019. aastat on vajalik, tuleks komisjonile hiljemalt 1. aprilliks 2019 esitada uus aruanne koos tähtaja pikendamise taotlusega.
            
            
               (10)Erandit tegeval meetmel ei ole negatiivset mõju käibemaksust tulenevatele liidu omavahenditele.
            
            
               (11)Seepärast tuleks rakendusotsust 2013/676/EL vastavalt muuta,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
                Rakendusotsust 2013/676/EL muudetakse järgmiselt.
            
            
               a) Artiklis 1 asendatakse kuupäev „31. detsembrini 2016“ kuupäevaga “31. detsembrini 2019“.
            
            
               b) Artiklis 3 asendatakse kuupäev „1. aprilliks 2016“ kuupäevaga „1. aprilliks 2019“.
            
            
               Artikkel 2
            
         
         
            
               Käesolev otsus on adresseeritud Rumeeniale.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu 27. septembri 2010. aasta rakendusotsus 2010/583/EL, mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 256, 30.9.2010, lk 27).
               
               
                  
                     (2)
                  Nõukogu 15. novembri 2013. aasta rakendusotsus 2013/676/EL, mille kohaselt lubatakse Rumeenial jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 193 (ELT L 316, 27.11.2013, lk 31).
               
               
                  
                     (3)
                  ELT L 347, 11.12.2006, lk 1.
               
               
                  
                     (4)
                  Nõukogu 27. septembri 2010. aasta rakendusotsus 2010/583/EL, mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 193 (ELT L 256, 30.9.2010, lk 27).
               
               
                  
                     (5)
                  Nõukogu 15. novembri 2013. aasta rakendusotsus 2013/676/EL, mille kohaselt lubatakse Rumeenial jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 193 (ELT L 316, 27.11.2013, lk 31).